เอ็มควอเทียร์

เอ็มควอเทียร์ (อังกฤษ: EmQuartier) เป็นโครงการพัฒนาพื้นที่เชิงพาณิชยกรรมแบบผสมแห่งที่สองในกลุ่มดิ เอ็มดิสทริค ซึ่งประกอบไปด้วยศูนย์การค้า โรงภาพยนตร์ และอาคารสำนักงาน ตั้งอยู่ริมถนนสุขุมวิท ฝั่งตรงข้ามกับอาคารศูนย์การค้าเอ็มโพเรียมเดิม ในพื้นที่แขวงคลองตันเหนือ เขตวัฒนา กรุงเทพมหานคร บริหารงานโดย บริษัท ซิตี้มอลล์ กรุ๊ป จำกัด ในกลุ่มเดอะมอลล์ และ บริษัท ภิรัชบุรี จำกัด ในลักษณะของการร่วมทุน โดยใช้เงินลงทุนประมาณ 14,000 ล้านบาท เน้นความสำคัญกับตลาดลูกค้าชาวต่างชาติ และลูกค้าระดับกลางถึงสูง เช่นเดียวกับสยามพารากอน การจัดสรรพื้นที่ พื้นที่โครงการเอ็มควอเทียร์ประกอบไปด้วยอาคารต่าง ๆ ดังนี้ ศูนย์การค้า ศูนย์การค้าในโครงการมีทั้งหมดสามอาคาร ดังนี้ อาคารฮีลิกส์ควอเทียร์ (The Helix Quartier) หรืออาคาร A (ด้านหน้าฝั่งซอยสุขุมวิท 35) เป็นอาคารที่ตั้งของร้านสินค้าหรูหรา ร้านสินค้าไอที ร้านค้าบริการ ร้านอาหาร คาเฟ่ และสถาบันความงามตั้งแต่ชั้น G-4 ซึ่งในจำนวนนี้รวมถึง เฮาส์ออฟดียอร์ ที่ย้ายกับขยายมาจากฝั่งเอ็มโพเรียม และคาเฟ่ % อะราบิกา สาขาที่สามในประเทศไทย โดยเป็นสาขาที่มีโรงคั่วกาแฟขนาดเล็กเป็นแห่งแรกในเอเชียตะวันออกเฉียงใต้ ส่วนชั้น 5 จะเป็นที่ตั้งของสวนลอยฟ้า ฮีลิกส์ วอเตอร์ การ์เดน ซึ่งเป็นจุดเด่นของอาคาร และตั้งแต่ชั้นนี้เป็นต้นไป จะเป็นส่วนของ "ฮีลิกส์ สกาย ไดนิ่ง" แหล่งรวมร้านอาหารระดับแคสชวลไดนิ่ง และไฟน์ไดนิ่ง โดยลักษณะทางเดินของอาคารจะเป็นแบบเกลียว ซึ่งที่ผู้มาใช้บริการสามารถเดินขึ้นจากชั้นสวนลอยฟ้าไปจนถึงชั้นบนสุดได้โดยการเดินวนรอบไปตามทางลาด นอกจากนี้ ชั้นใต้ดินของอาคาร A ยังเป็นที่ตั้งของลานจอดรถอัตโนมัติพร้อมห้องรับรอง โดยเอ็มควอเทียร์เป็นศูนย์การค้าแห่งแรกในประเทศไทยที่นำระบบจอดรถอัตโนมัติมาใช้งาน การตกแต่งภายในใช้สีขาวทองเป็นหลัก อาคารกลาสควอเทียร์ (The Glass Quartier) หรืออาคาร B (ด้านหน้าฝั่งธนาคารออมสินสาขาพร้อมพงษ์) เป็นอาคารที่ตั้งของร้านค้าระดับกลาง-บน, ร้านค้าแฟชั่น, กูร์เม่ต์อีทส์, มูจิ, ร้านหนังสือคิโนะคูนิยะ ซึ่งย้ายมาจากฝั่งเอ็มโพเรียม, ศูนย์ออกกำลังกายเวอร์จินแอคทีฟ ฟิตเนส ความสูง 3 ชั้น, ศูนย์ออกกำลังกายบ๊าวซ์อิงค์ แทมโพรีนอารีนา และเอสเคป แบงค็อก อีกทั้งเป็นฐานของอาคารสำนักงานภิรัชทาวเวอร์ แอท เอ็มควอเทียร์ (อาคารสมัชชาวานิช 3) จุดเด่นคือตกแต่งอาคารด้วยกระจกทั้งหมดตั้งแต่ด้านหน้าอาคารยาวไปจนถึงอาคารวอเตอร์ฟอลควอเทียร์ อีกทั้งยังสามารถมองเห็นกิจกรรมภายในอาคารได้จากฝั่งซอยสุขุมวิท 37 ทั้งหมด ภายในตกแต่งด้วยสีสันฉูดฉาด ตัดกับสีขาวทองอันเป็นสัญลักษณ์กลางของศูนย์ฯ อาคารวอเตอร์ฟอลควอเทียร์ (The Waterfall Quartier) หรืออาคาร C (ด้านหลัง) เป็นที่ตั้งของลานจอดรถตั้งแต่ชั้น B ถึงชั้น 3 นอกจากนี้ยังมี กูร์เมต์ มาร์เก็ต, คิว สเตเดียม, สวนสนุกฮาร์เบอร์แลนด์, ศูนย์รวมการเรียนรู้สำหรับเด็กเอ็มจอย โดย ลาซาด้า, สถาบันการเงิน และโรงภาพยนตร์ควอเทียร์ ซีเนอาร์ต ในเครือเมเจอร์ ซีนีเพล็กซ์ จุดเด่นคืออาคารดังกล่าวเป็นที่ตั้งของควอเทียร์ฟอล น้ำตกประดิษฐ์ที่สูงที่สุดในเอเชีย ที่จะเริ่มต้นน้ำจากชั้น 4 ของอาคาร C และไหลมาจนถึงทางเดินชั้น G ระหว่างอาคาร A และอาคาร B ภายในตกแต่งแนวฮิปชิค เน้นการตัดสีระหว่างสีขาว-ดำ นอกจากนี้ยังมีจอแอลอีดีเกลียว ความสูง 3 ชั้นตั้งอยู่ด้วย ซึ่งอาคารศูนย์การค้าทั้งสามจะมีสะพานเชื่อมถึงกัน และชั้นเอ็มยังมีทางเชื่อมไปยังเอ็มดิสทริค สเตชัน, เอ็มโพเรียม และเอ็มสเฟียร์ นอกจากนี้ทางเดินระหว่างอาคารที่ชั้น G จะตกแต่งให้เป็นแนวธรรมชาติตลอดทางคั่นกลางด้วยทางไหลของน้ำจากควอเทียร์ฟอล เสมือนว่าเป็นเส้นแบ่งเขตระหว่างฮีลิกส์ควอเทียร์กับกลาสควอเทียร์ อาคารสำนักงาน ภิรัชทาวเวอร์ แอท เอ็มควอเทียร์ มีชื่อเดิมคือ อาคารสมัชชาวานิช 3 เป็นอาคารสำนักงานความสูง 45 ชั้น ตั้งอยู่ที่อาคารกลาสควอเทียร์ (อาคาร B) บริหารงานโดยกลุ่มภิรัชบุรี มีห้องรับรองกลางที่ชั้น M โดยเริ่มนับชั้นอาคารสำนักงานที่ชั้น 15 และมีลิฟต์โดยสารความเร็วสูง เช่นเดียวกับอาคารระฟ้าทั่วไป นอกจากนี้ยังมีลานจอดเฮลิคอปเตอร์ รวมถึงจุดชมทัศนียภาพ หรือ สกายคลิฟฟ์ที่ชั้นดาดฟ้า และห้องรับรองส่วนตัวที่ชั้น 45 พื้นที่จัดสรรในอดีต คิว สเตเดียม / คิวเรเตอร์ - เป็นพื้นที่ห้างสรรพสินค้าส่วนขยายของเอ็มโพเรียมที่เน้นกลุ่มลูกค้าที่สนใจในความแตกต่าง และกลุ่มลูกค้าแคชชวลลักชัวรี แต่ได้ยกเลิกพื้นที่ลงเนื่องจากไม่ได้รับความนิยม โดยปัจจุบันพื้นที่ คิว สเตเดียม 1F ได้ถูกปรับปรุงเป็นสวนสนุกฮาร์เบอร์แลนด์ พื้นที่คิวเรเตอร์ปรับปรุงเป็นศูนย์การเรียนรู้ครบวงจรสำหรับเด็กเอ็มจอย ส่วนพื้นที่ คิว สเตเดียม MF ปัจจุบันถูกใช้เป็นพื้นที่จัดกิจกรรมให้เช่าแทนลานกิจกรรม วอเตอร์ฟอล แกลลอรี เดิม วอเตอร์ฟอล แกลลอรี - เป็นพื้นที่จัดกิจกรรมบริเวณชั้น M ของอาคารวอเตอร์ฟอลควอเทียร์ เดิมเป็นพื้นที่จัดกิจกรรมที่ถูกออกแบบให้เหมือนกับแฟชันรันเวย์ ปัจจุบันได้ถูกยกเลิกลงเพื่อทำบันไดเลื่อนลงไปยังกูร์เมต์ มาร์เก็ตที่อยู่ชั้น G ควอเทียร์ ฮอลล์ - เป็นพื้นที่จัดกิจกรรมบริเวณชั้น 4 ของอาคารกลาสควอเทียร์ แต่เนื่องจากมีขนาดพื้นที่จำกัดทำให้ไม่ได้รับความนิยม จึงมีการยกเลิกพื้นที่จัดกิจกรรมลงและปรับปรุงใหม่เป็น บาวซ์อิงค์ แทมโพรีอารีนา และห้องเกมเซโรลาเทนซี รางวัลที่ได้รับ เอ็มควอเทียร์ Thailand Property Award 2014 สาขาการออกแบบสถาปัตย์อาคารพาณิชย์ดีเด่น Thailand Property Award 2014 สาขาอาคารพาณิชย์ยอดเยี่ยม Asia Pacific Property Award 2015 สาขาอาคารพาณิชย์ยอดเยี่ยม 2015-2016 ภิรัชทาวเวอร์ Thailand Property Award 2014 Highly Recommended สาขาการออกแบบสถาปัตย์อาคารพาณิชย์ดีเด่น Asia Pacific Property Award 2015 สาขาอาคารสำนักงานยอดเยี่ยม 2015-2016 Asia Pacific Property Award 2015 Highly Commended สาขาอาคารสูงเชิงพาณิชย์ 2015-2016 ดูเพิ่ม ดิ เอ็มดิสทริค เอ็มโพเรียม เอ็มสเฟียร์ อ้างอิง ดิ เอ็มควอเทียร์ the Emquartier ห้างใหม่ ในกรุงเทพ เตรียมเปิดแล้ว 27 มีนาคม 2558 เก็บถาวร 2015-05-22 ที่ เวย์แบ็กแมชชีน ลุยห้างใหม่ หาของกิน ร้านอาหาร น่าสนใจใน the EmQuartier (ดิเอ็มควอร์เทียร์) ตรงข้าม เอ็มโพเรียม แหล่งข้อมูลอื่น เว็บไซต์ทางการ